 वैज्ञानिक दैनिकपत्र "कंजरवेशन बायलाजी" नै अपने इक अध्ययन थमां इस गल्ला दा खलासा कीत्ता ऐ जे ब’रे 1950 थमां लेईऐ ब’रे 2000 तक्कर दुनिआ च होने आहले प्रमुक्ख सैन्य जैविक तौर उप्पर खतरा ऐ।  इस अध्ययन च दुनिआं दे 30एं ऐसे थाहरें गी चुनेआ गेदा ऐ जित्थे पर्यावरण गी सब्भने थमां मता खतरा ऐ ते उंदे च अपने खरे मते ववादें लेई हिमालयन प्रांत बी शामल ऐ जित्थे इस बेल्ले अफ्गानिस्तान, तिब्बत, कश्मीर ते भारत दे उत्तर पूर्वी हिस्सें च उपद्रव चला करदे न।  अध्ययन नै असल च ववादें ते ववादित खेत्तरें च पर्यावरण दे खतरे बश्कार सरबंध दी गल्ल ठोआई ऐ।  पिछले दौं दहाकें दरान कश्मीर च जारी ववादें दी बजाह कन्नै जल संसाधने ते जंगलें दी खरी-मती तबाही होई ऐ।  हालांके कश्मीर गी रलाईऐ पूरे हिमालय प्रांत च होने आहले पर्यावरण दी तबाही दे पिच्छे किश होर बी बजहां होई सकदिआं न ब कश्मीर च दौं दहाकें थमां चला करदे तनाव नै इस तबाही दी रफ्तार गी दूना गै कीत्ता ऐ।  घाटी च भारी सैन्यीकरन नै नां छड़ा रही-बाही आहली ते रिआहशी जिमीं उप्पर कब्जा कीत्ता ऐ बलके इन्नै जंगले दा बी अधिग्रहन करी लैते दा ऐ।  जित्थे इक बक्खी ब’रें थमां आतंकवादी जंगलें गी अपनी आड़ दे तौर उप्पर इस्तामल करा करदे न उत्थे गै सुरक्षाबलें उप्पर सुरक्षा कारनें मुजब घने जंगलें दी भारी स्तर उप्पर करने दा आरोप लाया जंदा ऐ जेहदे मूजब सुरक्षाबलें दे अधिकारिएं बश्कार संढ-गंढ गी बढ़ावा थ्होंदा ऐ।  पिछले किश ब’रें दरान बन्ने उप्पर तारबंधी करने ते बरूदी सुरंग बछाए जाने दी बजाह कन्नै जंगली जनौरें दे उप्पर नकारात्मक प्रभाव पौने दे कन्नै-कन्नै मनुक्ख ते जनौरें बश्कर होने आह्‌‌लिएं टकराव दिएं घटनाएं च बी बादधा होआ ऐ।  जंगले दे लगातार घटदे जाने दी बजाह कन्नै मास खाने आहले जंगली जनौरें गी मजबूरन रिहायशी लाहकें दे कश औना पवा करदा ऐ जेहड़ा अपने आप च इक बक्खपरी चाल्ली दा ववाद ऐ। 